Skok ná skoolhoof se moordMoses Kadiege (Foto: Facebook) Die Gautengse departement van onderwys het sy skok te kenne gegee oor die moord op Moses Kadiege (56), hoof van HL Setlalentoa Secondary School in Ga-Rankuwa. Kadiege se liggaam is Sondag in ŉ beboste gebied in Winterveld, naby Pretoria, gevind. Steve Mabona, woordvoerder van die departement, sê Kadiege is Saterdagoggend by sy huis op Brits in Noordwes weg om by vriende te gaan kuier. Hy het nooit teruggekeer nie en sy liggaam is ŉ dag later gevind. Volgens inligting is Kadiege vermoedelik gekaap. Sy voertuig is aanvanklik verlate in Moiletswane, naby Winterveld, gevind en sy liggaam is ŉ ruk later ontdek. “Die motief vir die moord is in hierdie stadium nog nie bekend nie en nog niemand is in verband met die voorval in hegtenis geneem nie,” sê kol. Dimakatso Sello, polisiewoordvoerder. Panyaza Lesufi, LUR van onderwys, het Maandagoggend die skool en Kadiege se familie besoek om sy medelye te betuig. “Ons betreur Kadiege se ontydige dood en wil ons innige meegevoel aan die skoolgemeenskap en sy geliefde familie oordra,” sê Lesufi. Die departement het sy beraders na die skool gestuur om trauma-ondersteuning en -berading aan diegene wat deur die voorval geraak word, te verskaf. Enigiemand met meer inligting oor die voorval kan die Stop Misdaadnommer by 08600 10111 skakel.